C 184/18
HR
Službeni list Europske unije
25.5.2023.
Mišljenje Europskog gospodarskog i socijalnog odbora o temi „Drvna gradnja kao način za smanjenje emisija CO2 u građevinskom sektoru” (razmatračko mišljenje na zahtjev švedskog predsjedništva) (2023/C 184/04)
Izvjestitelj: Rudolf KOLBE Suizvjestitelj: Sam HÄGGLUND
Zahtjev za savjetovanje:
švedsko predsjedništvo, 14.11.2022.
Pravna osnova:
članak 304.
Ugovora o funkcioniranju Europske unije
Odluka Plenarne skupštine:
14.12.2022.
Nadležna stručna skupina:
Stručna skupina za promet, energiju, infrastrukturu i informacijsko društvo
Datum usvajanja u Stručnoj skupini:
7.3.2023.
Datum usvajanja na plenarnom zasjedanju:
22.3.2023.
Plenarno zasjedanje br.:
577
Rezultat glasanja (za/protiv/suzdržani):
153/2/4
1.
Zaključci i preporuke 1.1.
Europski gospodarski i socijalni odbor (EGSO) smatra da su građevinski materijali na biološkoj osnovi važna poluga za zelenu tranziciju.
Povećanje uporabe drva u građevinarstvu radi smanjenja emisija ugljika mora se promicati u okviru aktivnog i održivog gospodarenja šumama u EU-u, a ne sprečavati ograničavajućim politikama.
1.2.
Budući da javni sektor treba biti uzor, EGSO poziva države članice da povećaju uporabu drva u izgradnji javnih zgrada, koja je trenutačno ispod općeg prosjeka.
1.3.
EGSO razmatra mjere za promicanje istraživanja, razvoja i inovacija u području alternativnih građevinskih materijala koje bi bile pristupačne i malim i srednjim poduzećima, što je važno za iskorištavanje potencijala drvne gradnje.
1.4.
EGSO poziva da se preispita jesu li formalni, pravni i tehnički zahtjevi koji ograničavaju drvnu gradnju nužni za kvalitetno projektiranje te smatra da inovacije moraju dobiti priliku pokazati da stanje tehnike osim ispunjavanjem normi prate i primjenom „odgovarajućih alternativnih rješenja”.
1.5.
Budući da i različiti građevinski propisi ograničavaju uporabu obnovljivih građevinskih materijala, EGSO potiče na uvođenje mjera za usklađivanje i smatra novi europski Bauhaus važnim pokretačem u tom kontekstu.
1.6.
EGSO preporučuje dosljednu primjenu procjene životnog ciklusa za potrebe kvalificirane procjene održivosti tijekom cijelog životnog ciklusa zgrada i usporedbe utjecaja na okoliš.
1.7.
EGSO ističe važnost minimalnih standarda za emisije ugljika iz zgrada tijekom cijelog životnog vijeka i odgovarajućeg obveznog izvješćivanja o emisijama ugljika u cijelom građevinskom sektoru.
1.8.
EGSO smatra da je Direktiva o energetskim svojstvima zgrada najvažniji politički instrument za utvrđivanje zahtjeva za smanjenje emisija ugljika tijekom cijelog životnog vijeka zgrada.
EGSO poziva Europsku komisiju da razvije sustav emisijskih jedinica za ugljik kojim će se u potpunosti uzeti u obzir uloga drvnih proizvoda u kompenzaciji emisija.